වැඩිකළ සමෘද්ධි සහනාධාරය වහාම ක්‍රියාත්මක වන පරිදි අද (12) සිට ප්‍රතිලාභීන්ගේ බැංකු ගිණුම් වෙත බැර කිරීමට රජය තීරණය කර ඇත.ඒ අනුව සමෘද්ධි ප්‍රතිලාභීන් ලක්ෂ 16 කගේ (1,583,961) බැංකු ගිණුම් වෙත මුදල් බැර කෙරෙන අතර බැංකු පාස්පොත් බෙදාදීමට සියලු කටයුතු සූදානම් බවද වැඩිකළ සමෘද්ධි සහනාධාරය වෙනුවෙන් රජය වැයකරන අමතර මුදල රුපියල් මිලියන 3,751ක් බවද ආර්ථික සංවර්ධන ඇමැති බැසිල් රාජපක්ෂ මහතා අවධාරණය කරයි.පසුගිය අප්‍රේල් මස 01 දා සිට ක්‍රියාත්මක වන පරිදි සමෘද්ධි ප්‍රතිලාභීන් වෙනුවෙන් ලබාදෙන සහනාධාරය සියයට 33 කින් ඉහළ නැංවීමට රජය පියවර ගෙන තිබෙන අතර ජනාධිපති මහින්ද රාජපක්ෂ මහතාගේ සංකල්පයකට අනුව එම ප්‍රතිලාභය රටපුරා විසිරී තිබෙන සමෘද්ධි බැංකු සංගම් 1044 මඟින් බෙදාදීමට පියවර ගෙන තිබෙන බවද ඇමැතිවරයා පෙන්වා දෙයි.බැසිල් රාජපක්ෂ මහතාගේ උපදෙස් මත සමෘද්ධි අධිකාරියේ සහාය ඇතිව සමෘද්ධි කොමසාරිස් ජනරාල් දෙපාර්තමේන්තුව මඟින් මෙම වැඩසටහන ක්‍රියාත්මක කරන අතර සමෘද්ධි ප්‍රතිලාභීන් වෙනුවෙන් රජය වාර්ෂිකව වෙන් කරන මුදල රුපියල් මිලියන 12000 කි.ඒ අනුව සමෘද්ධි සහනාධාරය මුලතිව්, මන්නාරම, කිලිනොච්චි යන දිස්ත්‍රික්කවලට සහ යාපනය දිස්ත්‍රික්කයේ මරුතන්කර්නි, වව්නියාව දිස්ත්‍රික්කයේ වව්නියාව උතුර, ත්‍රීකුණාමලය දිස්ත්‍රික්කයේ වෙරුගල් යන ප්‍රාදේශීය ලේකම් කොට්ඨාසවලටද අලුතින් ලබාදීමට තීරණය කර තිබෙන බවද එමඟින් උතුරු හා නැඟෙනහිරට පමණක් සමෘද්ධිලාභීන් වෙනුවෙන් වෙන්කර ඇති මුදල රුපියල් මිලියන 446ක් බවද හෙතෙම කියාසිටී.ඉකුත් 2012 අයවැය යෝජනා මඟින් ජනාධිපති මහින්ද රාජපක්ෂ මහතා සියලුම සමෘද්ධිලාභීන්ගේ සමෘද්ධි සහනාධාරය වැඩි කරන බවට දුන් පොරොන්දු අනුව නව ක්‍රමවේදය හදුන්වාදී ඇති අතර ඒ අනුව අප්‍රේල් 01 දා සිට වැඩිකල සහනාධාර සමෘද්ධි ප්‍රතිලාභීන්ගේ බැංකු ගිණුමට බැර කිරීම මඟින් තමාට අවශ්‍ය මුදලක් පමණක් ලබාගැනීමෙන් අනාගත ආයෝජන සඳහා ඉදිරියේදී ප්‍රයෝජන ගැනීමට මුදල් ඉතිරි කිරීමේ පුරුද්ද ඇති කරන බවද කලින් ක්‍රමය යටතේ සහනාධාර බෙදාදීම සඳහා වැයකළ විශාල මුදලක් සහ කාලයක් මේ යටතේ ඉතිරිවන බවද බැසිල් රාජපක්ෂ මහතා කියයි.එමෙන්ම දැනට සවිබල ගැන්වූ පවුල් සමෘද්ධි ව්‍යාපාරයේ අඛන්ඩව රඳවා ගැනීම සඳහා සමාජ ආරක්ෂණය, දරුවන්ට ලබාදෙන සහන, රෝහල් ගතවීම්, විවාහ සහ මරණ සහානාධාර වැනි සමාජ ආරක්ෂණ ප්‍රතිලාභයන් ඒ ආකාරයෙන්ම ලැබෙන බවද ආර්ථික සංවර්ධන අමාත්‍යාංශය ප්‍රකාශ කරයි.මෙතෙක් සමෘද්ධි සහනාධාරය වශයෙන් ලබාදුන් රුපියල් 250, 350, 375, 415, 575 සහ 615 වශයෙන් ගෙවන ලද මුදල රුපියල් 750 දක්වා ඉහල නංවා ඇති අතර රුපියල් 900 බැඟින් ලබාදුන් සහනාධාරය රුපියල් 1,200 දක්වාද රුපියල් 1,500 සහනාධාරය ඒ ආකාරයෙන්ම ලබාදීමටද පියවර ගෙන ඇතැයි ආර්ථික සංවර්ධන ඇමැති බැසිල් රාජපක්ෂ මහතා පැවසීය..